Toivola on tehnyt yhteistyötä säätiön kanssa vuosina 2009–2017.

Jani Toivola kertoi blogissaan halunneensa priorisoida kansanedustajan toimiessaan ”ihmisten kohtaamista” ja mainitsi tuoneensa vaikuttamisesta kiinnostuneita nuoria eduskuntaan kuultavaksi. JARNO KUUSINEN/AOP

Lasten ja nuorten säätiö jätti ilmoittamatta kansanedustaja Jani Toivolan (vihr) kouluvierailuista saamien palkkioiden rahallisen arvon ja toimi näin ollen säätiölain vastaisesti, kertoi Ilta-Sanomat keskiviikkona.

Lasten ja nuorten säätiö kertoo tiedotteessaan, että se on kertonut vuosien 2015 ja 2016 tilinpäätöksessään, että säätiö on tehnyt yhteistyötä Toivolan kanssa, mutta tilinpäätöksissä ei ole mainittu yhteistyöstä maksettuja summia. Säätiön mukaan tämä perustui säätiön ja tilintarkastajien tulkintaan vuonna 2015 voimaan astuneesta säätiölaista.

– Tilanne on harmillinen, sillä meillä ei ole ollut syitä jättää mitään kertomatta. Nyt käytävä keskustelu on herättänyt meidät arvioimaan tuolloin tehtyä päätöstä uudelleen. Asiassa olisi pitänyt toimia läpinäkyvämmin. Jatkossa varmistamme, että vastaavista asioista kerrotaan täysin avoimesti, Lasten ja nuorten säätiön hallituksen puheenjohtaja Teppo Rantanen sanoo tiedotteessa.

Säätiö kertoo, että se maksoi Toivolalle vuosilta 2015 ja 2016 palkkioita yhteensä 17 926 euroa ja matkakuluina 871,40 euroa. Säätiön mukaan Toivola on laskuttanut palkkiot Suomen Palkkiopalvelujen kautta. Palkkioista 14 742 euroa on tullut kouluvierailuista.

Toivola kirjoittaa Facebook-sivullaan, että hänen tämän ulkopuolella kansanedustajana kouluissa tekemänsä vierailut ovat osa hänen työtään kansanedustajana, eikä hän saa palkkioita näistä vierailuista.

– Teen vierailuja laajasti eri kouluasteilla. Tapaan sekä kokonaisia kouluja, että erikokoisia pienempiä ryhmiä ja yksittäisiä luokkia. Tämä on ollut valtavan tärkeä ja olennainen osa työtäni kansanedustajana ja olen saanut sille työlle myös paljon tukea koulujen suunnalta, Toivola kirjoittaa.

Toivola on saanut palkkioita kouluvierailuista kansanedustajana toimiessaan yli 30 000 euroa.

Lisätty Toivolan kommentit hänen FB-päivityksestään kello 18:21.